**Gimnazijos veiklos tobulinimo plano veiklos, įgyvendintos 2022 m. rugsėjo-lapkričio mėn.**

Trakų r. Lentvario „Versmės“ gimnazija nuo 2022 m. pradžios dalyvauja „Kokybės krepšelio“ projekte, kuris yra bendrai finansuojamas iš Europos Sąjungos struktūrinių fondų ir Trakų rajono savivaldybės lėšų. Tęsdama savo įsipareigojimus tobulinti gimnazijos veiklą, mūsų gimnazija 2022 m. rudenį skyrė intensyviam mokymuisi bei inovatyvių ugdymo aplinkų paieškai.

Tęsiame mokymus „Šiuolaikinė pamokos vadyba“ su lektore Olivija Saraniene. Šiais mokslo metais susitikome jau tris kartus – rugsėjo 22, spalio 27 ir lapkričio 30 dienomis. Mokymų metu mokytojai gilinosi į naująsias Bendrąsias programas, kompetencijų raidos aprašą, pamokos struktūros ypatumus ugdymo turinio atnaujinimo kontekste, ugdymo turinio aktualizavimą.

Lapkričio 7d. gimnazijos mokytojai taip pat dalyvavo pirmuose darbo su interaktyviais ekranais mokymuose. Mokymus vedė lektorius Andrius Manzurovas. Mokymų metu susipažinome su bazinėmis ekranų galimybėmis bei įrankiais. Mokytojai sėkmingai naudoja mokymų metu įgytas žinias. Tolimesni mokymai numatyti sausio mėnesį, kuomet mokysimės dirbti su SMART programa.

Gimnazijos mokytojai sėkmingai veda pamokas netradicinėse erdvėse, rengia integruotas dalykų edukacines išvykas. Šį rudenį kelios rusų kalbos pamokos vyko Vilniaus senajame teatre. Rugsėjo 22 d. III-IV gimnazijos klasių mokiniai čia žiūrėjo monospektaklį „Josifas, Marina ir Ana”. Šis spektaklis atskleidžia didžiųjų XX amžiaus Rusijos poetų istorijas („Sidabrinis rusų literatūros amžius“). Lapkričio 23 d. 5 ir 6 klasių mokiniai Vilniaus senajame teatre žiūrėjo vaidinimą „Pasakos apie carą Saltaną“. Kiekviena tokia išvyka turi savo pirmąjį arba antrąjį etapą, o kartais ir abu. Gimnazistai rašė rašinius spektaklio tema, 5-6 klasių mokiniai lygino perskaitytą pasaką ir spektaklį, ieškojo panašumų ir skirtumų.

Netradicines veiklas projekto dėka galime mokiniams pasiūlyti ir mokykloje. Iš projekto lėšų įsigijome interaktyvias grindis ir įrengėme sensorinę erdvę. Interaktyvių grindų dėka mūsų gimnazijoje mokinių užsiėmimai su logopedu ir specialiuoju pedagogu tapo įdomesni: interaktyvios grindys padeda ugdyti ir vystyti kalbą, motoriką, socializacijos ir komunikavimo įgūdžius. Interaktyvios grindys taip pat padeda mokytis žaidžiant, kas ypač aktualu pradinių klasių mokiniams.

Nuo šių mokslo metų rudens intensyviname pagalbą mokiniui. Šiemet mokiniams siūlome lietuvių (8 klasė) ir rusų (gimtosios, 6 klasė) kalbos konsultacijas. Mokiniai ateina į lietuvių kalbos konsultacijas, norėdami pasitikslinti dėl namų darbų, kitų paskirtų darbų, ypač jei praleido pamokas dėl ligos. Šios konsultacijos taip pat skirtos padėti mokiniams pasirengti aštuntos klasės skaitymo įgūdžių patikrinimui. Rusų kalbos konsultacijas daugiausiai lanko aukštesnius pasiekimus turintys mokiniai. Jų siekis šiek tiek kitoks – mokiniai nori išlaisvinti savo žinių ir įgūdžių potencialą.

Toliau taikome dviejų mokytojų darbo modelį matematikos pamokose. Šiemet toks darbas vyksta 6 ir 8 klasėse. Įsitikinome, kad būdas, kai iš keturių matematikos pamokų per savaitę šiose klasėse į dvi ateina du mokytojai, yra veiksmingas. Klasėse daug vaikų - jų gebėjimai, motyvacija skiriasi ir tai ypač aktualu 8 klasėje, kurioje mokosi daug vaikų iš Ukrainos.

Šiemet 5-6 klasių mokiniams siūlome du matematikos būrelius: „Tekstinių užduočių sprendimas“ ir „Įdomioji matematika“. Būreliuose mokiniai supažindinami su įdomiais loginiais žaidimais, sprendžiami Sudoku, gilinimasi į tekstinių uždavinių sprendimus. Į būrelius mokiniai taip pat tie mokiniai, kurie susiduria su tam tikrais sunkumais per pamoką. Čia jie visada gali grįžti prie pamokose išeitos medžiagos ir išsiaiškinti nesuprastus dalykus.

Informaciją parengė

Projekto koordinatorė

Neringa Šakinienė

2022-11-30